L 234/10
LT
Europos Sąjungos oficialusis leidinys
2023 9 22
(49)
nustatant privalomus diegimo tikslus turėtų būti atsižvelgiama į aptarnaujamų laivų tipus ir jūrų uostų eismo apimtį.
Siekiant išvengti, kad nebūtų įrengti pajėgumai, kurie vėliau bus nepakankamai naudojami, jūrų uostams, kuriuose, remiantis vidutiniu metiniu įplaukimų į uostus skaičiumi, tam tikrų kategorijų laivų eismo apimtis yra maža, neturėtų būti taikomi privalomi diegimo tikslai, keliami atitinkamoms laivų kategorijoms.
Panašiai nereikėtų siekti, kad privalomi tikslai atitiktų didžiausią paklausą, veikiau jie turėtų atitikti pakankamai didelę paklausą, kad būtų išvengta nepakankamo pajėgumų naudojimo ir atsižvelgta į uosto veiklos charakteristikas;
(50)
nustatant įplaukimų į uostą skaičių, neturėtų būti atsižvelgiama į trumpus įplaukimus į uostą, laivų, naudojančių netaršias technologijas, įplaukimus į uostą, nereguliarius įplaukimus į uostą dėl su sauga ar gyvybės gelbėjimu jūroje susijusių priežasčių, įplaukimus į uostą išskirtinėmis aplinkybėmis, dėl kurių reikia naudoti laive gaminamą energiją, įplaukimus į uostą avarinėse situacijose, keliančiose tiesioginį pavojų gyvybei, laivui arba aplinkai, arba įplaukimus į uostą dėl kitų force majeure priežasčių;
(51)
jūrų transportas yra svarbus Sąjungos salų ir atokiausių regionų, taip pat Seutos ir Meliljos, sanglaudos ir ekonominės plėtros veiksnys.
Elektros energijos gamybos pajėgumai tose salose, regionuose ir teritorijose ne visada gali būti pakankami, kad būtų galima patenkinti galios poreikį, kurio reikia elektros tiekimui nuo kranto užtikrinti.
Tokiais atvejais reikalavimas tiekti elektrą nuo kranto neturėtų būti taikomas toms saloms, regionams bei teritorijoms tol, kol nebus baigta tiesti su žemynine dalimi arba, atitinkamais atvejais, kaimyninėmis valstybėmis jungianti elektros linija arba nebus pakankamai pajėgumų vietoje gaminti elektros energiją iš neiškastinių energijos šaltinių;
(52)
ne vėliau kaip 2025 m.
TEN-T pagrindinio tinklo jūrų uostuose turėtų būti įrengtas tinkamas suskystinto metano pildymo punktų skaičius.
Tos infrastruktūros įrengimas turėtų būti grindžiamas rinkos paklausa.
Suskystinto metano pildymo punktai apima suskystinto metano terminalus, rezervuarus, priekabas cisternas, automobilines cisternas, mobiliuosius konteinerius, bunkerinius laivus ir baržas;
(53)
įrenginiai, kuriais tiekiama elektra nuo kranto, taip pat turėtų būti įrengiami TEN-T tinklo vidaus vandenų uostuose;
(54)
išorinio elektros energijos tiekimo naudojimas turėtų pakeisti variklių naudojimą, kai orlaiviai stovi oro uostuose.
Dėl to turėtų sumažėti išmetamų teršalų kiekis ir skleidžiamas triukšmas, pagerėti oro kokybė ir sumažėti orlaivių poveikis klimato kaitai.
Todėl vykdant visas komercines transporto operacijas turėtų būti užtikrintas išorinis elektros energijos tiekimas, kai orlaiviai stovi TEN-T tinklo oro uostų kontaktinėse orlaivių stovėjimo aikštelėse arba nutolusiose orlaivių stovėjimo aikštelėse.
Išorinį elektros energijos tiekimą orlaiviui būtų galima užtikrinti stacionariomis arba mobiliosiomis antžeminėmis jėgainėmis tiek kontaktinėse orlaivių stovėjimo aikštelėse, tiek nutolusiose orlaivių stovėjimo aikštelėse.
Nors orlaiviams turėtų būti numatyta galimybė naudotis išoriniu elektros energijos tiekimu visose komercinio oro transporto veikloje naudojamose kontaktinėse orlaivių stovėjimo aikštelėse ir nutolusiose orlaivių stovėjimo aikštelėse, nėra privaloma kiekvienoje aikštelėje įrengti stacionariąją arba mobiliąją antžeminę jėgainę, nes viena atskira antžeminė jėgainė, nepriklausomai nuo to, ar ji yra stacionari ar mobili, yra pajėgi aptarnauti keletą stovėjimo aikštelių ir patenkinti naudojimo poreikius;
(55)
užtikrindamos, kad oro uostuose stovintiems orlaiviams būtų suteikta galimybė gauti elektros energijos, valstybės narės, kai tinkama, turėtų skatinti oro uostą valdančios įstaigos bendradarbiavimą su antžeminių paslaugų teikėjais ir, kai tinkama, su oro uosto naudotojais, vykdančiais antžeminių paslaugų saviteiką.
Visų pirma, valstybės narės tai turėtų daryti per Oro uostų naudotojų komitetą, įsteigtą pagal Tarybos direktyvą 96/67/EB (16);
(56)
valstybės narės turėtų galėti atleisti TEN-T tinklo oro uostus, kurie per pastaruosius trejus metus vidutiniškai įvykdė mažiau kaip 10 000 komercinių skrydžių per metus, nuo pareigos tiekti elektros energiją visose nutolusiose aikštelėse stovintiems orlaiviams.
Atsižvelgiant į atitinkamų skrydžių skaičių, investicijų ir techninės priežiūros išlaidos, susijusios su nutolusių orlaivių stovėjimo aikštelių aprūpinimu elektros energija tuose TEN-T tinklo oro uostuose, gali būti neproporcingos naudos aplinkai aspektu, ypač palyginti su veiksmingesnėmis investicijomis į oro uostų išmetamo CO2 kiekio mažinimą;
(16) 1996 m. spalio 15 d.
Tarybos direktyva 96/67/EB dėl patekimo į Bendrijos oro uostuose teikiamų antžeminių paslaugų rinką (OL L 272, 1996 10 25, p. 36).